Kven er Jon Fosse?

Jon Fosse er ein kjend norsk forfattar, dramatikar og omsetjar. Det betyr at han skriv bøker og skodespel og omset utanlandske bøker til nynorsk. Han skriv for både born og vaksne. Jon Fosse er kjend i Noreg, men også i utlandet. Han er mest kjend for skodespela sine, og dei er omsette til meir enn 50 språk. Han er den mest spelte skodespelforfattaren i Noreg sidan Henrik Ibsen. Han har fått Nobels litteraturpris og mange andre gjeve prisar, som til dømes Nordisk Råds litteraturpris.

Jon Fosse vart fødd i Haugesund, men vaks opp i Hardanger, nærare bestemt i bygda Strandebarm. Her budde han saman med foreldre og besteforeldre på eit lite småbruk. Då han var liten, likte han å vere ute i båt på fjorden. Han likte også musikk, og ei stund spelte han i eit rockeband. Og ikkje overraskande likte han også å skrive. Allereie då han var 12 år, byrja han å skrive dikt, songtekstar og små forteljingar. Sjølv om han ikkje bur i Strandebarm lenger, seier han sjølv at han ofte lengtar til eit ubestemmeleg Vestland. Og då tenkjer Jon Fosse på ein stad med vind og vêr, fjordar, kyst og ville fjell.

No bur Jon Fosse i Oslo, i ein bustad som vert kalla Grotten. Grotten er ein æresbustad for fortente kunstnarar, altså kunstnarar som har laga ekstra god kunst over tid. Jon Fosse er ein slik kjend og ekstra dugande kunstnar. I Grotten er det er mange kunstnarar som har budd. Huset vert kalla Grotten fordi det er ei naturleg grotte under huset. Inne i grotta står ei statue av forfattaren Henrik Wergeland, og det var Henrik Wergeland som bygde Grotten. Grotta er berre open på 17. mai, kanskje fordi Henrik Wergeland var den som byrja med 17. mai-tog for born. Sjølv om Jon Fosse får bu i dette vidgjetne huset, og får vere nabo til kongen, bur han også i Austerrike saman med kona og dei yngre borna sine.

Ein kan kanskje merke at Fosse er interessert i musikk når ein les tekstane hans. I musikken kan ei melodistrofe kome først, og deretter kjem variasjonar av den same melodien før den første hovudstrofa kjem til slutt. Slik kan Fosse også skrive. Ei hovudforteljing kjem først, og deretter variasjonar av den same forteljinga. Vi kjenner att forteljinga, men det kan vere litt forskjellige ord som er brukte, eller ord som har bytt plass. Slik vert rytmen i språket endra.

Fosse seier sjølv at han skriv enkelt. Det kan du kanskje merke når du les tekstane hans. Han brukar ikkje vanskelege ord, og han skriv om vanlege hendingar som mange kan oppleve. Men sjølv om tekstane er skrivne på ein kvardagsleg måte, skriv Fosse også poetisk. Kan ein seie at språk er vakkert? Tekstane hans ber ofte med seg undring, og ein undrar på om det er fleire meiningar enn dei som ein forstår første gongen ein les dei. Fosse skriv om mysterium vi kan møte på i det vanlege livet. Eit døme som Fosse sjølv brukar, er dette: Eit barn vert fødd. Det er nokså vanleg og skjer mange stader i verda – kvar einaste dag. Men tenk litt på det; er det ikkje underleg? Eit nytt menneske dukkar opp frå ingenting? Eit heilt spesielt og unikt menneske lever plutseleg midt imellom oss. Prøv difor å undre deg litt når du skal lese tekstane hans. Ein treng kanskje ikkje å leite etter *ei* meining i tekstane, ein får heller prøve å oppleve dei.

**Kjelder:**

* NRK (2019, 27. september*) Jon Fosse – det som ikkje kan seiast.* [Tv-program] <https://tv.nrk.no/program/MKTV54000019>
* NRK (2013, 19. februar) *Bokprogrammet: Jon Fosse*. [Tv-program] <https://tv.nrk.no/serie/bokprogrammet/2013/MKTF01000413>
* Store Norske Leksikon (2022, 27.juni) *Jon Fosse.* <https://snl.no/Jon_Fosse>
* Oslo Byleksikon ( u.å.) *Grotten*. Henta 14.12.2022 frå <https://oslobyleksikon.no/side/Grotten>